Μιλώντας στην τηλεόραση του ΣΚΑΙ, λίγες ώρες πριν τη νέα σύσκεψη της κυβέρνησης για τη σημαντική αύξηση προσφυγικών και μεταναστευτικών ροών προς τα ελληνικά νησιά, ο υπουργός Ανάπτυξης και Επενδύσεων της κυβέρνησης, Άδωνις Γεωργιάδης, υποστήριξε ότι από τους ανθρώπους που ζητούν καταφύγιο στα ελληνικά εδάφη «οι πρόσφυγες είναι ελάχιστοι από αυτούς και οι περισσότεροι είναι λαθρομετανάστες».

Χαρακτήρισε «εικόνα εισβολής» τις βάρκες που μεταφέρουν τους ανθρώπους στα ελληνικά εδάφη και υπογράμμισε πως όσοι δεν δικαιούνται το καθεστώς του πρόσφυγα πρέπει να στέλνονται πίσω «με κάθε μέσο και χωρίς δισταγμούς», προκειμένου «να μην καταστραφεί η Ελλάδα» από τους ανθρώπους που αναζητούν καλύτερες συνθήκες ζωής.

«Όπως εξελίσσεται η μεταναστευτική κρίση, δεν λέω προσφυγική γιατί οι πρόσφυγες είναι ελάχιστοι από αυτούς και οι περισσότεροι είναι λαθρομετανάστες, είναι προφανές ότι για την Ελλάδα αυτό μπορεί να αποτελέσει τεράστιο πρόβλημα σε όλα τα επίπεδα. Γιατί καλό είναι να κυνηγάμε τις επενδύσεις, αλλά αν μια χώρα αποσταθεροποιηθεί από ένα τέτοιο κύμα άντε βρες επενδυτή.

Άρα λοιπόν η κυβέρνηση σωστά για δεύτερη φορά κάνει ειδική σύσκεψη υπό τον πρωθυπουργό και η Ευρώπη θα πρέπει να καταλάβει ότι η Ελλάδα δεν μπορεί να είναι μόνη της σε αυτό. Και έρχεται και η ώρα αποφάσεων δύσκολων σε αυτό το θέμα, δεν μπορείς να αφήσεις μια χώρα να καταστραφεί. Πρέπει τα σύνορα μας να προστατευτούν. Τέρμα. Δεν μπορεί η Ελλάδα να καταστραφεί. Θέλω να παρακαλέσω τους πάντες να καταλάβουν ότι αυτό δεν μπορεί να συνεχιστεί έτσι.

Είναι προφανές ότι η κυβέρνηση το βλέπει πάρα πολύ στενά το θέμα αυτό, δεν είναι κάτι το οποίο όπως νομίζουν ορισμένοι περνάει αβρόχοις ποσίν, ούτε από τον πρωθυπουργό. Η διεθνής κοινότητα πρέπει να καταλάβει ότι η Ελλάδα δεν μπορεί να μείνει μόνη της σε αυτό. Δεν μπορεί ένα νησί όπως πχ η Λέσβος να καταστραφεί.

Θα καταστραφεί η Λέσβος, δεν μπορεί αυτό να συνεχιστεί έτσι. Και ξέρετε, αυτή η εικόνα με τις βάρκες που πάνε 100 – 200 ταυτόχρονα, είναι εικόνα εισβολής, δεν είναι εικόνα μεταναστευτικού ρεύματος. Ασφαλώς πρέπει να επιταχυνθούν οι διαδικασίες απέλασης, άλλωστε αυτό λέγαμε και προεκλογικά. Όσοι δεν δικαιούνται το καθεστώς του πρόσφυγα πρέπει εντός ολίγων ημερών να στέλνονται πίσω. Όχι εντός εβδομάδων, εντός ημερών. Αυτό πρέπει να γίνει με κάθε μέσο και χωρίς δισταγμούς. Η Ελλάδα δεν θα καταστραφεί. Τελεία και παύλα».